Yildiz Akdogan (S), 2008-12-11:
Ligesom der er delte meninger om, hvordan denne udfordring skal tackles, er der delte meninger om definitionen af prostitution, herunder om handel med mennesker kan sidestilles med - i gåseøjne almindelig prostitution.
For undertegnede er det egentlig svært at se den store forskel, især når 90 pct. af ofrene for menneskehandel ender i netop prostitution.
Men debatten skal ikke fortabe sig i definitioner eller antagelser, men dreje sig om de faktuelle sager og den virkelighed, de mennesker, der sælger seksuelle ydelser, befinder sig i.
Flertallet af undersøgelser peger bl.a. på, at et markant flertal af de mennesker udsættes for pres, der giver både fysiske og psykiske men.
Går man en sen aften forbi bestemte gader i København, er man næppe i tvivl om, hvilke vilkår disse mennesker arbejder under.
Det er en slags moderne slavehandel, kan man vel godt sige, for det er meget svært at se et frivillighedsaspekt i en handling, der involverer vold, ydmygelse og andre krænkende situationer.
Derfor er vi i Socialdemokratiet heller ikke uenige i nogle af Enhedslistens delmålsætninger eller delinitiativer, der netop sætter fokus på forebyggende såvel som oplysende tiltag i forhold til prostitutionsproblematikken.
Flere af de foreslåede punkter om det forebyggende og det oplysende arbejde har Socialdemokratiet også taget med i sit prostitutionsudspil, der hedder »Til salg«, som i øvrigt kan ses på vores hjemmeside, bl.a. punktet om at indføre prostitution og menneskehandel som obligatorisk tema i seksualundervisningen i de ældre klasser i folkeskolen, på relevante videregående uddannelser og efteruddannelser og derudover oplysningskampagner om skadevirkningen ved køb af sex.
Som forslagsstillerne fremhæver, er prostitution både et socioøkonomisk, sundhedsmæssigt, og naturligvis et ligestillingsmæssigt og retmæssigt problem.
Derfor går vi i Socialdemokratiet også ind for bedre beskyttelse af de handlede kvinder så vel som forbedrede forhold og vilkår for dem, der allerede er i prostitution, f.eks. via målrettet indsats og væresteder.
Ikke overraskende går vi derfor ind for frit lejde, hvor de kvinder, der ønsker at forlade prostitution, også får den nødvendige hjælp og rådgivning ved at henvende sig til deres kommune.
Københavns Kommune har lavet en såkaldt exitpakke, som kan være god at lade sig inspirere af, også på landsplan.
Et sidste element, som Socialdemokratiet deler med forslagsstillerne, er bearbejdningen af det holdningsmæssige ved køb af sex, især hos unge.
Flere artikler har påpeget, at unge, især drenge, ikke ser noget galt i at købe sex hos en prostitueret.
Denne tilgang gør det svært at formindske andelen af prostitution og giver et meget forkert billede af kvinder generelt.
Flere unge piger har et meget forkert billede af sig selv, og eksempler har også vist, at unge piger mod betaling giver seksuelle ydelser.
Denne opfattelse af kroppen som en slags vare, der kan byttes til mad eller makeup, er både skadelig og farlig for de unges seksualitet.
Derfor er det også nødvendigt med en øget debat og fokus på emnet.
I sidste ende handler det her netop om menneskerettigheder og menneskesyn.
Men omvendt er det svært støtte forslaget i sin helhed, da andre delelementer og målsætninger trænger til en finpudsning og større klarhed i forhold til indsatsen.
Men måske kan forslaget her bidrage til, at alle partierne tager et medansvar og arbejder videre på et mere helt, konkret og handlingsorienteret forslag.
Som en del af oppositionen har Socialdemokraterne hermed bidraget til debatten og opfordrer regeringen og støttepartiet til at gøre det samme.